ORDE do 7 de marzo de 2006 pola que se convoca un concurso escolar de ideas sobre a imaxe do deporte galego, por medio da utilización de símbolos que permitan a súa identificación pública.
CONSELLERÍA DE CULTURA E DEPORTE — III. OUTRAS DISPOSICIÓNS — 30/03/2006

Artigo 1º.-Obxecto.
Esta orde ten por obxecto establecer as bases que rexerán o concurso escolar para a presentación de ideas sobre a imaxe do deporte galego, por medio da utilización de símbolos que permitan a súa identificación pública, que convoca a Consellería de Cultura e Deporte, baixo as seguintes modalidades:
Modalidade A: ideas relativas a unha mascota que sirva para a súa vinculación ao lema: deporte galego. Para a súa confección poderá utilizarse a imaxe de animais, persoas, ou elementos de ficción.
Modalidade B: ideas relativas aos elementos que poden conformar o logo que acompaña a marca deporte galego.
En ambos os dous casos, as propostas formuladas polos participantes preténdese que sirvan de inspiración aos deseñadores de tales elementos.
Artigo 2º.-Destinatarios.
Poderán solicitar a participación os mozos ou mozas que cursen os seus estudos en centros escolares radicados na Comunidade Autónoma de Galicia, do seguinte xeito:
Na modalidade A, poderán tomar parte os escolares pertencentes á ensinanza primaria.
Na modalidade B, poderano facer todo os escolares que cursen a ensinanza secundaria.
A participación supón a aceptación total das condicións fixadas nesta orde.
Artigo 3º.-Inscricións.
1. A solicitude dos participantes deberá facerse no impreso normalizado (anexo I) á cal se xuntará un sobre pechado no cal, no seu anverso, só se consignará a modalidade en que se toma parte e o lema baixo o cal se concursa. No interior do citado sobre conterase a seguinte documentación:
-Os materiais que se presenten ao concurso, sen identificación persoal e facendo constar o lema baixo o que se concursa.
-Un pequeno sobre pechado, que identificando o lema no exterior, conterá os datos persoais e centro escolar a que pertence o concursante.
2. As solicitudes poderán presentarse, xunto co resto da documentación, no rexistro da Consellería de Cultura e Deporte (edificio administrativo de San Cae
tano, s/n, 15781, Santiago de Compostela), ou no rexis
tro da delegación da Consellería de Cultura e Deporte da provincia en que residan habitualmente, que pode ser en:
Durán Loriga, 3-7º, 15003 A Coruña.
Rolda da Muralla, 70, 27003 Lugo.
Avda. da Habana, 79-3º, 32004 Ourense.
Benito Corbal, 47-2º e 3º, 36001 Pontevedra.
Todo isto, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 4º.-Prazo de presentación de solicitudes e emenda de defectos.
1. O prazo de presentación de solicitudes será dun mes, contado desde o día seguinte ao da publicación desta orde no Diario Oficial de Galicia.
2. Se na solicitude se apreciasen defectos ou falta de documentación, por parte da Dirección Xeral para o Deporte, requirirase do solicitante que no prazo de 10 días emende a falta ou achegue os documentos preceptivos, con indicación de que, se así non o fixese, se considerará desistido da súa petición, de conformidade co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución, que será ditada nos termos do artigo 42.
Artigo 5º.-Comisión de selección.
Constituirase unha comisión de selección que será nomeada pola conselleira de Cultura e Deporte e estará integrada por un presidente, un secretario e un máximo de cinco vogais. Actuará como presidente o director xeral para o Deporte ou persoa en que delegue, como vogais actuarán profesionais e expertos de recoñecido prestixio, e recaerá a secretaría nun funcionario da Consellería de Cultura e Deporte con voz, pero sen voto.
As decisións da comisión de selección serán inapelables.
Artigo 6º.-Tramitación e resolución.
1. Sen prexuízo do disposto no artigo 4º as solicitudes que non cumpran os requisitos establecidos nesta orde non serán admitidas a trámite, ditándose para o efecto a oportuna resolución.
2. As demais solicitudes remitiranse á comisión de selección, que examinará e valorará as diferentes propostas en función da súa orixinalidade, adecuación á finalidade perseguida e calidade, e formulará a proposta de resolución, correspondéndolle ditar a resolución ao director xeral para o Deporte, por delegación da conselleira de Cultura e Deporte.
3. A resolución seralles notificada a todos os solicitantes no prazo máximo de seis meses, contados desde o día seguinte ao da publicación desta orde no Diario Oficial de Galicia. Transcorrido o dito prazo sen que recaia resolución expresa, deberá entenderse desestimada a petición correspondente. A dita resolución esgota a vía administrativa e contra ela poderá interpoñerse potestativamente recurso de reposición
ante o mesmo órgano que a ditase no prazo dun mes contado a partir do día seguinte ao da notificación da resolución, se o acto fose expreso, ou no prazo de tres meses contados a partir do día seguinte a aquel en que se produza o acto presunto, ou ser impugnados directamente ante a xurisdición contencioso-administrativa, no prazo de 2 meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Artigo 7º.-Premios.
1. Os traballos presentados polos participantes non poderán ter sido premiados noutros certames ou concursos.
2. Establécense os seguintes premios, para cada unha das modalidades:
Un primeiro premio que consistirá nun ordenador portátil para a nena ou neno gañador, outro ordenador para o departamento de artes plásticas do centro escolar a que pertenza aquel, así como un lote de equipamento deportivo, valorado en 3.000 euros, para o centro escolar.
Dous accésit, para os dous mellores traballos, de cada modalidade, excepción feita dos traballos premiados, que levará aparellado a entrega a cada un dos distinguidos con eles, dun lote de materiais para a práctica das artes plásticas, valorado en cincocentos euros cada un.
Os diferentes premios serán entregados aos respectivos gañadores por entidades patrocinadoras habituais do deporte galego.
Poderanse outorgar mencións de honra, que carecerán de dotación económica, nas diferentes modalidade a aquelas obras que, a xuízo da comisión seleccionadora, acaden calidade bastante.
3. Cada participante non poderá recibir máis dun premio.
Artigo 8º.-Destino e devolución das obras.
1. Os traballos premiados quedarán en posesión da Dirección Xeral para o Deporte.
2. Os traballos restantes non premiados que non fosen retirados, no prazo dun mes a partir do seguinte ao da recepción da notificación, poderán ser utilizados pola Dirección Xeral para o Deporte na forma que considere oportuna.
3. A participación neste concurso comporta o outorgamento de autorización dos participantes para utilizar os traballos presentados en exposicións e/ou para a exhibición, reprodución ou publicación da imaxe ou contido dos traballos presentados ao concurso, por calquera medio que se considere oportuno, sen máis limitacións que as derivadas da Lei 22/1987, do 11 de novembro, de propiedade intelectual.
4. A Dirección Xeral para o Deporte desenvolverá as accións necesarias para a difusión dos traballos seleccionados.
Disposición adicional
Única.-Apróbase a delegación de atribucións da conselleira de Cultura e Deporte no director xeral para
o Deporte para ditar as oportunas resolucións no ámbito desta orde.
Disposicións derradeiras
Primeira.-Facúltase o director xeral para o Deporte para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de marzo de 2006.
Ánxela Bugallo Rodríguez
Conselleira de Cultura e Deporte